Лъэпкъ зэныбжьэгъугъэр ягъэбыдэ
Налшык щекIуэкIа республикэ зэпеуитIым къарикIуахэр бадзэуэгъуэм и 8-м къызэщIакъуэжащ. Лъэпкъ зэныбжьэгъугъэр гъэбыдэным, жылагъуэм шыIэныгъэ яхэлъыным тегъэпсыхьауэ щыта зэпеуэм КъБКъУ-м и студенхэр хэтащ. Мыдрейр къэзакъ жылагъуэ зэгухьэныгъэхэм ирагъэкIуэкIа лъэпкъ щэнхабзэмрэ тхыдэмрэ траухуа зэпеуэрати, абы хэтащ къэзакъ щIалэгъуалэр.
КъБР-м ЦIыхубэ хъыбарегъащIэ IэнатIэхэмкIэ, жылагъуэ, дин зэгухьэныгъэхэмкIэ и министерствэм и нэIэ щIэту къызэрагъэпэща а зэпеуэхэр хыхьэрт «Лъэпкъ зэныбжьэгъугъэр гъэбыдэным, цIыхухэм шыIэныгъэ, зэхэщIыкI яIэным ехьэлIауэ» 2011 — 2015 гъэхэм республикэм щагъэзащIэ лэжьыгъэм.
КъБР-м ис лъэпкъ зэмылIэужьыгъуэхэм я хабзэхэр зэрыхьэлэмэтым зыщагъэгъуэзэну, лъэпкъ щхьэхуэхэм къахэкIа щIалэгъуалэм я зэхуаку дэлъ зэныбжьэгъугъэр, пщIэр гъэбэгъуэныр, экстремизм щIэпхъаджагъэм ныбжьыщIэхэр пэIэщIэ щIын къалэнхэр щынэхъыщхьэт зэпеуэм. КъэпщытакIуэхэм я пащхьэ кърахьа лэжьыгъэхэм хэплъэри, япэ увыпIэр — УнэшхуэлI Азэмэт (КъБКъУ), етIуанэр — Балъкъыз Азэмэт (КъБКъУ), ещанэр Залиханов Магомед (ГъуазджэхэмкIэ Кавказ Ищхъэрэ къэрал институт) хуагъэфэщащ.
Къэзакъхэм я хабзэмрэ тхыдэмрэ, ахэр иджырей зэманым къызэрезэгъыр я лэжьыгъэм нэхъыфIу къыщыгъэлъэгъуауэ къалъытэри, Тэрч — Балъкъ къэзакъ зэгухьэныгъэм япэ увыпIэр иратащ, къыкIэлъыкIуэр — Октябрьскэ къуажэм и къэзакъ гупым, ещанэр Прохладнэ къалэ и къэзакъхэм хуагъэфэщащ.
Iуэху дахэм хэта псоми министр Къумахуэ Мухьэдин (сурэтым) фIыщIэ хэха яхуищIри, саугъэтхэри яритыжащ. Абы жиIащ лъэпкъ зэныбжьэгъугъэр зыгъэбыдэ лэжьыгъэхэр дяпэкIэ ди респубикэм щрагъэкIуэкIыну, Iуэхум къыпащэну зэрамурадыр.
Пщыгъуэш Iэсият.
